Hiëna-aanval: Erco se ‘ernstige boodskap’ ná hy oog verloorErco Janse van Rensburg. Foto: Verskaf Basie Smalberger, Erco se oupa, het gesê sy kleinseun se wonde genees baie goed. “Al die infeksie is gekeer en die laaste steke is gister uitgehaal. Al sy lewensfunksies is baie goed en sy regteroog funksioneer normaal. Uit die aard van sy beserings, sal hy in die toekoms nog ŉ paar rekonstruktiewe prosedures moet ondergaan.” Volgens Smalberger sterk Erco in ŉ algemene saal by die Milpark-hospitaal aan. “Hy praat, eet, loop, kyk TV, geniet koek en melkskommel en sien daarna uit om weer sy spiermassa en fiksheid te herwin. Waarna hy egter die meeste uitsien, is om weer sy ukelele te bespeel, om in sy eie kamer te slaap en om weer karate te doen, asook om motorfiets te ry.” Erco het ŉ ernstige boodskap vir almal: “Moenie dom dinge aanvang nie. Moet asseblief nie wilde diere voer nie en moet ook nie wilde diere en die natuur onderskat nie. Respekteer die natuur.” Smalberger het gesê Erco is baie dankbaar vir al die dokters en verpleegpersoneel, sy familie en vriende, asook die duisende mense wat vir hom gebid en ondersteun het. “Verteenwoordigers van SANParke het hom in die hospitaal besoek en die familie waardeer ook hulle ondersteuning.” Volgens Smalberger kan die familie nie uitgepraat raak oor die doeltreffende en deernisvolle behandeling van al die betrokkenes nie. “Ons wil graag ons dank oordra aan almal wat vir hom gebid en morele ondersteuning verleen het. Ons is oorweldig deur die ondersteuning van oor die wêreld: Kanada, Rusland, Australië, Mosambiek, Namibië en Botswana, om net ŉ paar lande te noem.” Smalberger het gesê die familie is diep nederig deur die feit dat mense van verskillende gelowe en etniese afkoms vir Erco en vir hulle gebid het. “Deur hierdie hele gebeure was dit egter Boela [Erco se troetelnaam] wat die sterk een was en almal, familie, vriende, hospitaalpersoneel en almal, bekend of onbekend, geïnspireer het. Die familie dra alle eer op aan die Allerhoogste, want sonder sy genade sou hierdie wonderwerk nie kon plaasvind nie.” Erco het saam met sy ouers, Erno en Cashandra, en sy twee sussies, Zilia en Kyla, in die Krokodilbrugkamp in die Krugerwildtuin vakansie gehou toe hy vroegoggend op 26 Junie deur ŉ hiëna in sy tent aangeval is. Lees alle vorige berigte oor Erco Janse van Rensburg op Maroela Media.